Covid-19: Só lyk gevalle wêreldwyd‘n Italiaanse soldaat loop in ‘n hospitaal in Crema. Foto: (AP Photo/Antonio Calanni) Die Covid-19-pandemie het reeds meer as 422 000 mense besmet en meer as 18 000 lewens geëis. Suid-Korea het intussen meer as 100 nuwe gevalle van die nuwe koronavirus oor die afgelope 24 uur aangemeld. Altesaam 9 137 gevalle is nou reeds in Suid-Korea aangemeld, asook 126 sterftes. Die vorige dag is 76 nuwe gevalle aangemeld. Dit blyk egter steeds dat die verspreiding van die virus in Suid-Korea aan die afneem is. In China is daar 47 nuwe Covid-19-gevalle aangemeld en volgens die regering is al die gevalle mense wat onlangs oorsee was. ‘n Elektroniese padteken in Kalifornië in die VSA. Foto: (AP Photo/Mark J. Terrill) Geen nuwe gevalle is in Wuhan aangemeld nie, maar die staat van afsondering sal tot 8 April voortduur. Die twee maande lange staat van afsondering in die Hubei-provinsie is intussen opgeskort. Mense wat van Woensdag af van oorsee af in Beijing in China aankom, sal vir Covid-19 getoets word en vir 14 dae in kwarantyn geplaas word. Amerikaanse owerhede het intussen reeds meer as 9 000 van sy burgers wat in 28 lande gestrand was weens die Covid-19-pandemie huis toe gebring. Volgens berigte het Amerika nou reeds meer as 50 000 gevalle en 700 sterftes. ‘n Groenteverkoper stoot sy fiets in Noida aan die buitewyke van Nieu-Delhi, Indië. Foto: (AP Photo/Altaf Qadri) Indië sal Woensdag met die grootste staat van afsondering in die wêreld begin. Narendra Modi, premier van Indië, het aangekondig dat die land se meer as 1,3 miljard inwoners vir 21 dae binne hul huise moet bly. Hy het gesê dit gaan ŉ groot slag vir die land se ekonomie wees en het $2 miljard beskikbaar gestel om die land se beleërde gesondheidsorgstelsel te versterk. Intussen is meer as 69 000 Covid-19-gevalle reeds in Italië aangemeld en meer as 6 000 sterftes. Byna ŉ vyfde van die wêreldbevolking is reeds in ŉ staat van afsondering geplaas. Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.